आसामाव सानफा मोनफा वेब पर्टेल खौरां बिजोंनि जोनोम जासिनो दं। बिदि खौरां बिजों जोनोम मोननायाव खौरांगिरिफोरनि अनजिमाया बांनो हमदों। बे थार बाथ्रा । बे बेलायाव साफायनाय खौरां बिजोंनि थाखाय मोजां इसारा नङा। आरो लोगोसे टिभि सेनेलनि खौरांगिरिफोराबो गुरुथ’ गोयै बादि जानाय थासारि सोमजिदों। मानोना बबेबा जायगानि जाथायफोरा जाथाय जानायनि दसे उनावनो पर्टेल खौरां बिजोंफोराव फोसाव जायो। माने बुंनो थाङोब्ला डिजिटेल मिडियानि गोहोमा जोंनि आसामावबो गोग्लैबाय। आसामनि साफायनाय खौरां बिलायनि बिफावा गुजि जौथायाव सोरखारखौ उल्थां-फाल्थां खालामदोंमोन । बि समाव आसामनि सुबुंफोरा फुङावनो खौरां बिलाइ फरायाब्ला गावखौनो बबे मुलुगाव थानाय बादि मोनोमोन। बिदिनो बै समाव फोसाव जानाय दूरदर्शननि खौरां फोसावनाया जोबोर गोनांथारमोन। बै समाव जायफोरा टिभि दंजायो बिसोर दूरदर्शननि खौरांखौ नायाबा थायामोन। मानोना बिसोर फोसावनाय खौरांफोरा गेजेरारि आरो बानबुंथि गोनां जायोमोन आरो हादरसायाव जानाय बायदि जाथायफोरखौ दूरदर्शन खौरां फोसावनायनि जोहैसो नुयोमोन। बिजों लोगोसे हादरसायाव सानसेयारि, सानथामारि, सानस्नियारि खौरां बिलायफोराबो सुबुंफोरनि गेजेराव थांनानै गोबां गोहोम गोख्लै हैनाय नुनो मोनोमोन। बिदिनो गोबां सुबुंफोरा खौरां बिलायफोरखौ फरायनो लामा नायबाय थायोमोन। बिफोर खौरां बिजोंफोरनि गेजेराव सानसेयारि खौरां बिलाइ आसाम ट्रिबुन, सेन्टिनेल, दैनिक असम, असमीया प्रतिदिन, असमीया खबर, आमार असम सानथामारि खौरां बिलाइ तिनिदिनीया अग्रदूत, सानस्नियारि सादिन , बर’नि नायल’ जाल’ मेरौ जेरौ साफाय जानाय सानस्नियारि बड’सा बायदि खौरां बिलायफोरानो गाहाइ बिफाव लायोमोन। बै समाव खौरांगिरि होननानै बुङोब्ला जोबोर अननाय, मोजां मोननाय आरो मानिनाय नुनो मोननाय जायोमोन। नाथाय दिनैनि समाव बिफोर बादि खौरां बिलायनि खौरांगिरिफोरा गुरुथ’ मोननाय नुनो मोननाय जाया। थेवबो गांसे खौरां बिलायाव खौरांफोरा साफाय जानायनि उनाव दलिल महरै थानायखाय साफा -सानै सुबुंफोरखौ गुरुथ’ होनायखौबो नुनो मोनो। नुबोनाय बादिब्ला आसामाव गोख्रों बिफाव लाग्रा खौरां बिलायनि उनाव गावारि निउज सेनेलफोरबो जोनोम जाबोदों। बे बेलायाव एनइटिभि, निउज लाइभ, प्राग सेनेल, डिवाइ365, आसाम टकस बायदि टिभि सेनेलफोरा सोरखारनि माखासे गाज्रि हुदाफोरनि हेंथायै बिफाव लानानै आसामनि राजखान्थिनि फोथारनि दैखौ गुफुं होदोंमोन। आरो खायसे टिभि सेनेलफोरा सोरखारनि जानानै खौरां फोसावनायबो नुबोदों। बिदिनो आसामाव खौरांगिरिफोरनि अनजिमाया एसे बांनो हमो। बिदिनो बड’लेण्ड इंखं टेलिभिजन, बर’फोरनि गिबि सानसेयारि खौरां बिलाइ बड’लेण्ड इंखंजों लोगोसे सानसेयारि बड’सा खौरां बिलाया बर’ हारिनि गेजेराव गोबां खौरांगिरि जानायनि मोनसे जांख्रिथाय लाबोदोंमोनब्लाबो थोजासे फरायग्राफोरनि आंखालाव बुर्जा साफायनो हायैयाव खौरांगिरि जोनोम जानायाव एसे थाबथा होदों। दा नाथाय डिजिटेल मिडियानि गोहोमा आसामावबो गोग्लैनायाव जोंनि बर’फोरनि मोदोमावबो बे बारा नांनायाव गोबां पर्टेल खौरां बिजों ओंखारबाय। बे बेलायाव दा बर’फोरनि गेजेरावबो गोबां खौरांगिरि जोनोम जासोबाय। बि खौरां बिजोंनि खौरांगिरिफोरा बबेबा मेल-मिथिंफोरनिल’ फुटेज हरनानै खौरां फोसावनायखौल’ नुनो मोनो । बिदि फुटेजल’ होनानै खौरां फोसावनो नाङा ।